b'\n_START_ARTICLE_\nZhengtong\n_START_SECTION_\nBiografia\n_START_PARAGRAPH_\nZhu Qizhen \xc2\xa0\xe6\x9c\xb1\xe7\xa5\x81\xe9\x8e\xae, va n\xc3\xa9ixer a Pequ\xc3\xadn el 29 de novembre de 1427. Fill gran de l\xe2\x80\x99emperador Xuanzong/Xuande i de l\xe2\x80\x99emperadriu Sun._NEWLINE_Com a cas \xc3\xbanic en la hist\xc3\xb2ria de la Dinastia Ming (1368-1644), va regnar durant dos per\xc3\xadodes, de 1435 a 1449 amb el nom de Zhengtong i de 1457 a 1464 amb el nom de Tianshun \xe5\xa4\xa9\xe9\xa0\x86 (obediencia al Cel). Com a nom de temple Yingzong \xe6\x98\x8e\xe8\x8b\xb1\xe5\xae\x97._NEWLINE_Va tenir dues esposes, 20 concubines, deu filles i nou fills._NEWLINE_El 1464 a l\xe2\x80\x99edat de 37 anys va morir. Est\xc3\xa0 enterrat a Changping en la tomba Yuling, de la Dinastia Ming.\n_START_SECTION_\nEmpresonat pels mongols\n_START_PARAGRAPH_\nEl 1449, a l\xe2\x80\x99edat de 22 anys,va dirigir una operaci\xc3\xb3 militar contra els mongols; l\xe2\x80\x99exercit xin\xc3\xa8s va ser destru\xc3\xaft i l\xe2\x80\x99emperador va ser empresonat despr\xc3\xa9s de perdre la Batalla de Tumu, al nord de Hebei. Com a conseq\xc3\xbc\xc3\xa8ncia va generar-se un col\xc2\xb7lapse i una crisi pol\xc3\xadtica, situaci\xc3\xb3 motivada en part pel fet que la majoria del govern va morir al camp de batalla. Com a soluci\xc3\xb3\xc2\xa0 va ocupar el poder el seu germ\xc3\xa0 petit Zhu Qiyu, que va regnar amb el nom de Jingtai.\n_START_SECTION_\nSegon regnat\n_START_PARAGRAPH_\nAlliberat el 1450, va tornar a la Xina, per\xc3\xb2 el seu germ\xc3\xa0 el va fer empresonar i confinar  durant set anys a un palau del sud de la Ciutat Prohibida._NEWLINE_El 1456 l\xe2\x80\x99emperador Jingtai va\xc2\xa0 caure malalt i un conjunt de mandataris format \xc2\xa0pel general Shi Heng, el vice-censor en cap Xu Youzhen, el comissionat en cap Zhang Yue i l\xe2\x80\x99eunuc Cao Jixiang van dirigir un cop d\xe2\x80\x99estat, conegut en la hist\xc3\xb2ria xinesa com \xc2\xa0"Incident de tempestat de la porta",  Zhengtong va ser restitu\xc3\xaft i va iniciar una nova etapa amb el nom d\xe2\x80\x99emperador Tianshun._NEWLINE_La segona etapa va estar marcada per l\xe2\x80\x99actuaci\xc3\xb3 del general Cao Qin que va dirigir un complot contra l\xe2\x80\x99emperador. Un cop aturat i fracassat el cop, Cao Qin es va su\xc3\xafcidar.\n_START_SECTION_\nNota\n_START_PARAGRAPH_\nEn la lectura de les dades cal tenir en compte que segons les diverses fonts consultades hi pot haver difer\xc3\xa8ncies en la denominaci\xc3\xb3 dels emperadors, que com a m\xc3\xadnim utilitzen tres nomenclatures: el nom de naixement, el nom de regnat o \xc3\xa8poca i el nom p\xc3\xb2stum o de temple. Tamb\xc3\xa9 passa el mateix amb les dates, fruit de la translaci\xc3\xb3 del calendari xin\xc3\xa8s al calendari occidental.'